Elismerő szavak a Body Code[1]-ról

„Néhány évvel ezelőtt elolvastam dr. Bradley Nelson Emotion Code című könyvét, majd betegeim, barátaim, családtagjaim megsegítésére el is kezdtem használni. Minden egyes kezeléssel kapcsolatban csodálatos tapasztalatokra tettem szert. Amikor Brad megkért, hogy olvassam el az új könyvét, a Body Code-ot, és írjak hozzá ajánlást, örömmel mondtam igent. Az Emotion Code nagyszerű mű, de szerintem a Body Code még jobb. Nagyon tetszik, ahogyan dr. Nelson lépésről lépésre bemutatja a Body Code alapelveit és gyakorlatát. A sorsfordító beszámolók és esetleírások komoly bátorítást nyújtanak, és konkrét, megvalósítható példákat tárnak az olvasó elé. Ha a könyvben található információkat megfelelően használja fel az olvasó, nemcsak a saját, hanem azoknak az életére is pozitívan hat, akiknek segít vele. Szívből ajánlom a Body Code-ot!

– dr. William Lee Cowden homeopátiás orvos, az Academy of Comprehensive Integrative Medicine (Átfogó Integratív Orvostudományi Akadémia) Tudományos Tanácsadó Testületének elnöke

„Dr. Nelson a Body Code-ban az Emotion Code című sikerkönyvében leírtakra építve egy mindent magában foglaló, az életünkbe egyensúlyt, egészséget és boldogságot hozó keretrendszert állít fel. A könyv oldalain felsorakoztatott ismereteket és készségeket azonnal kipróbálhatjuk a gyakorlatban. Egészen új dimenziót kap, hogy mit is jelent hallgatni a testünk jelzéseire. Dr. Nelson munkája végérvényesen megváltoztatta az életemet! Ez a könyv életkortól függetlenül óriási élmény, jó szívvel ajánlom!”

– Steven R. Shallenberger, a Becoming Your Best: The 12 Principles of Highly Successful Leaders (Hogyan hozzuk ki magunkból a legjobbat? – A rendkívül sikeres vezetők 12 alapelve) című bestseller szerzője

„Képzelj magad mellé egy szövetségest, akiben mindig megbízhatsz, és akihez mindig fordulhatsz útmutatásért, amikor egészségesebb szeretnél lenni, meg akarsz szabadulni a fizikai és lelki fájdalmaktól, jobbá tennéd a kapcsolataidat, és szebb jövőt teremtenél magad és szeretteid számára. Ez a szövetségesed a tested. Brad Nelson a Body Code című könyvében megtanítja, hogyan férhetsz hozzá a test veleszületett intelligenciájához, és hogyan használd az egyszerű, mégis átfogó és hatékony technikákat, amelyeket elismert egészségügyi szakemberként hosszú évek alatt fejlesztett ki. Olvasd ezt a könyvet nyitott elmével, alkalmazd, amit Brad tanít, és készülj fel arra, hogy az eredmények láttán magad is megdöbbensz!

– Larry Trivieri Jr., a No Doctors Required (Nincs szükség orvosra) szerzője

„Dr. Bradley Nelsonnak újra sikerült! A Body Code egy igazi mestermű. A test az elme tiszta tükörképe. Változtasd meg az elméd, gyógyítsd meg a tested! Mindenkinek, aki mélyreható, gyógyító változást szeretne elérni, készen áll rá, és hajlandó tenni érte, kötelező olvasmány ez a könyv és dr. Brad egész munkássága. Olyan egyszerű vele megfejteni a testkódokat, tele van kincsekkel és gyakorlati módszerekkel – hogy a lehető legjobb életünket élhessük!”

– dr. Darren R. Weissman, a The LifeLine Technique® (Életvonal-technika) kidolgozója, a The Power of Infinitive Love and Gratitude (A végtelen szeretet és hála hatalma) szerzője

„Volt szerencsém megtapasztalni a Body Code-ot, és mondhatom, kézzelfogható volt a különbség a kezelés előtti és utáni energiaszintemben. Mivel néhányszor már forgattam dr. Braddel, bátran kijelenthetem: amit mond, úgy is cselekszik.”

– Frazer Bailey, az E-Motion (Érzelem) és a Root Cause (A baj forrása) című ismeretterjesztő filmek rendezője

„Dr. Bradley Nelson és a Body Code az ég ajándéka! A Body Code egy fantasztikus gyógymód, és az Emotion Code-dal együtt ugródeszkaként szolgáltak a rezgés- és energiagyógyászat felé vezető utamon. A Body Code csodálatos, alapos, ráadásul egy könnyen használható eszköz mindazoknak, akik szeretnék a saját kezükbe venni a gyógyulásukat.

– dr. Karen Kan, a fénygyógyászat doktora, az Academy of Light MedicineTM (Fénygyógyászat Akadémia) alapítója

„A Body Code észbontó – szó szerint! Maga az elv, az egyszerű kezelési nyomvonal és az algoritmusok abszolút zseniálisak, óraműpontossággal működnek. Szerintem ez a rendszer egy életre szóló, mindentudó »csináld magad!« gyógyító eszköztár. Ha a fiamnak segítségre lenne szüksége a gyógyuláshoz, Brad az egyetlen, akit ajánlanék neki!”

– Alexander Loyd PhD naturopátiás orvos, a New York Times bestsellerszerzője

„Egy briliáns, átfogó, könnyen érthető rendszer, amellyel gyorsan, hatékonyan, és ami a legfontosabb, biztonságosan érhetünk el mélyreható gyógyulást. Egy mindenre kiterjedő útmutató a kezdő öngyógyítóktól a tapasztalt szakemberekig mindenki számára. A Body Code visszavezeti az olvasót a legmélyebb tudású gyógyítóhoz, akivel valaha is találkozott: saját felbecsülhetetlen értékű testéhez.”

– Kris Ferraro, az Energy Healing (Energiagyógyászat)

és a Manifesting (Manifesztáció) szerzője

„A Body Code korunk egyik legforradalmibb módszere. Kaput nyit az érzelmi szabadsághoz, és rendszert kínál mind az érzelmi, mind a fizikai fájdalom bizonyos okainak feloldására és átalakítására. A Body Code elgondolkodtató beszámolókat tartalmaz, amelyek az emberi energiamező és a tudat alatti elme erejét szemléltetik. Igazi ajándék mind az orvos-, mind a pszichológusközösség számára.”

– Sherianna Boyle, az Emotional Detox Now (Érzelmi méregtelenítés most) szerzője

„Isten királysága benned van. Ima, elmélkedés és szolgálat révén hozzáférhetünk a szívünkben és a lelkünkben rejlő isteni bölcsességhez. A Body Code kezedbe adja a kulcsot, hogy beléphess a végtelen tudásba, és gyógyulásra lelj, hiszen ezek elvitathatatlan jogaink. Olvasd el ezt a könyvet, és fejtsd meg saját tested, elméd és lelked misztériumát.”

– Michael Alexander, a Conscious Living Emmy-jelölt műsorvezetője és producere

dr. bradley nelson

Body Code

Dr. Bradley Nelson

Body Code

Fedezd fel tested öngyógyító képességét!

Budapest, 2025

A mű eredeti címe: The Body Code – Unlocking Your Body’s Ability to Heal Itself

A mű először a St. Martin’s Essentials gondozásában, a St. Martin’s Publishing Group kiadványaként jelent meg az Egyesült Államokban 2023-ban.

St. Martin’s Press, 175 Fifth Avenue, New York, N.Y. 10010

www.stmartins.com

© Bradley Nelson, 2023

© Bioenergetic Kiadó Kft., 2024

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-724-5

© Fordította: Juhász Gabriella

Főszerkesztő: Kajtár-Schneider Krisztina

Felelős szerkesztő: Kővári Bettina

Szaklektor: Peredy Margit

Borító: Vancsura Olga

Anyámnak, amiért megszerettette velem az olvasást, és amiért nyitott lélekkel nevelt. Te voltál az első befogadó és gyógyító, aki egész életemben példaképül szolgált. Köszönöm a csodálatos példamutatást, hogy mindig megláttad a jót az emberekben. Köszönöm, hogy a megfelelő orvosokhoz vittél, amikor tizenhárom évesen nagyon beteg lettem. Ezzel minden valami egészen más lett, és nemcsak nekem, hanem – mint idővel kiderül – sok más embernek is.

Apámnak, a vállalkozói szelleméért, a feltétel nélküli szeretet és az egó nélküli élet példájáért. Köszönöm, hogy 1983-ban azon a hideg téli napon feltetted nekem a sorsfordító kérdést, amely rávezetett a legjobb utamra.

Jeannek, amiért a legjobb társam és barátom vagy, amiért olyan fontos részt vállaltál ebben a munkában és küldetésben, amiért keményen és kitartóan dolgozol, és amiért önzetlenül szolgálsz, áldozatot hozol.

1. 1 A könyvben dőlt betűvel a könyvre, álló betűvel a módszerre hivatkozunk.

Felelősségkizáró nyilatkozat

A Body Code egy önsegítő módszer. Az alkalmazása a legtöbbször elképesztő eredményekkel és csodálatos jótékony hatásokkal jár mind fizikai, mind érzelmi téren. Mindazonáltal egy viszonylag új felfedezés, ezért alaposabb tanulmányozásra vár.

A könyvben található információk nem helyettesítik az olvasó saját orvosának vagy más egészségügyi szolgáltatójának a tanácsait. Az egészségével kapcsolatos kérdésekben, különösen már meglévő egészségügyi problémák esetén, illetve mielőtt elkezdené, abbahagyná vagy megváltoztatná a szedett gyógyszerek adagolását, keresse fel kezelőorvosát. A következő oldalakon leírtak bármilyen alkalmazása az olvasó saját belátása szerint történik, és kizárólag az ő felelőssége.

Az anyagokra vonatkozó információk személyes használatra vonatkoznak, és nem alkalmazhatók a gyógyítás tudományában, csak abban az esetben, ha azt a törvény engedélyezi. A könyvben feltüntetett ábrázolások nem alkalmazhatók egészségügyi tanácsadás céljaira, továbbá nem használhatók diagnózis felállítására vagy orvosi kezelésre. Bármilyen egészségi probléma diagnosztizálásához vagy kezeléséhez keresse fel kezelőorvosát. Sem az író, sem a kiadó nem vonható felelősségre semmilyen káros hatásért, amelyet az olvasó közvetlenül vagy közvetve vélt tapasztalni a könyvben szereplő információk alapján.

A könyvben olvasható történetek mind igazak, egyes esetekben engedélyt kaptunk a teljes név használatára, más esetekben azonban a neveket a személyiségi jogok védelme érdekében megváltoztattuk. A könyv dr. Bradley Nelson és más olyan emberek személyes megfigyeléseire és tapasztalataira épül, akik foglalkoztak ezzel a gyógyító módszerrel. Minden olvasónak száz százalékban felelősséget kell vállalnia saját egészségéért mind fizikai, mind érzelmi vonatkozásban. Tilos a Body Code félremagyarázása, továbbá nem alkalmazható semmiféle mentális, fizikai vagy érzelmi betegség fennállásának vagy hiányának megállapítására. Ugyanígy az izomteszt és a dőlésteszt sem alkalmazható betegség fennállásának vagy hiányának megállapítására.

Mivel a személyes eredmények eltérőek lehetnek, az író és a kiadó a könyv tartalmának hiánytalanságára és hitelességére vonatkozóan nem vállal semmilyen felelősséget és kötelezettséget, továbbá határozottan visszautasít minden célzatos kereskedelmi forgalomba hozatalt vagy fitneszcélok következtében felmerülő rejtett felelősséget. Sem az író, sem a kiadó nem vonható felelősségre és nem okolható semmilyen, a könyvben szereplő információ vagy program miatt, akár közvetlen, akár közvetett módon bekövetkező veszteség, véletlenszerűen vagy valamilyen okból elszenvedett kár esetében, legyen az akár közvetlen, akár közvetett.

Az a tény, hogy egy szervezet vagy honlap potenciális információforrásként szerepel a könyvben, nem jelenti azt, hogy a szerző vagy a kiadó támogatja az e források által nyújtott információkat vagy az általuk tett ajánlásokat.

Ez a könyv a világ minden tájáról érkező személyes tapasztalatokat tartalmaz. Beküldőik személyiségi jogainak védelmében a vezetékneveket csak a kezdőbetűk jelölik.

Tartalom

George Noory előszava >

Bevezetés >

I. rész: Alapismeretek >

1. Bevezetés a Body Code-ba >

2. Mi a Body Code? >

3. Hogyan működik a Body Code? >

II. rész: A Body Code használata >

4. Válaszokat kapni >

5. A Body Code mechanizmusa >

III. rész: A Body Code-térkép >

1. szakasz: Energiák >

6. Érzelmi energiák >

7. Poszttraumatikus energiák >

8. Allergiák és gondolatok >

9. Támadó energiák >

2. szakasz: Kórokozók >

10. Kórokozók >

3. szakasz: Körök és rendszerek >

11. Körök >

12. Szervek >

13. Mirigyek >

14. Rendszerek >

15. Kapcsolatszakadás >

4. szakasz: Szerkezeti eltérések >

16. Szerkezeti eltérések a csontvázban >

17. Szerkezeti eltérések a lágyszövetekben >

5. szakasz: Méreganyagok >

18. Méreganyagok eltávolítása >

19. Nehézfémek >

20. Biológiai méreganyagok >

21. Élelmiszer-méreganyagok >

22. Gyógyszerméreganyagok >

6. szakasz: Táplálkozás és életmód >

23. Táplálkozás >

24. Életmód >

IV. rész: A világ megváltoztatása >

25. Megfontolandó szempontok >

26. Nem számít az életkor >

27. Állatok kezelése >

28. Párkapcsolatok kezelése >

29. Szebb világot teremtünk >

1. melléklet: A Body Code-tanúsítvány és más információk >

2. melléklet: Linkek és források >

3. melléklet: Definíciók >

Köszönetnyilvánítás >

A test egy öngyógyító organizmus.

Tudja, mi bajod van, és mire van szükséged.

A Body Code az, ahogyan „dekódolod”

ezeket a szükségleteket.

Előszó

Leginkább arról vagyok ismert, hogy azt kutatom, amire nincs magyarázat. Az ismeretlen volt a játszóterem és a karrierem terepe. Lényegében az ismeretlen megismerésére törekszem. Most talán rád is egy hasonló keresés vár. Talán nemcsak a bolygónkat, hanem a saját testedet, egészségedet és még sok mást is igyekszel megérteni.

Amikor először készítettem interjút dr. Bradley Nelsonnal a Coast to Coast AM rádióműsoromban a rendkívül népszerű első, Emotion Code[2] című könyvéről, arról beszélgettünk, hogyan tapadnak meg az érzelmek a testben, és hogy ezek a bennragadt érzelmek miként betegítik meg a szervezetet. Engem és a hallgatókat is lenyűgözte, amit hallottunk.

Ma már világszerte több mint tízezer főt, köztük orvosokat és egészségügyi szakembereket képeztek ki Nelson Emotion Code című munkája alapján, ő pedig bővítette úttörő munkáját a most kezedben lévő könyvvel, a Body Code-dal. A Body Code segít megérteni, mi is történik a testben, amikor úgy raktározza el és dolgozza fel az érzelmeket, hogy betegségek, rendellenességek, kellemetlen állapotok lépnek fel. A szerző mindezt könnyen követhető stílusban tárgyalja, így az olvasó képes részleteiben is megérteni, hogyan reagál a test az egyes érzelmi állapotokkal találkozva. A test óhatatlanul meg fog szólalni a maga titokzatos intelligenciájával. Figyelj rá, tanuld meg megfejteni a tünetek üzeneteit, hogy megoldást találj a kialakult állapotra.

Mit tennél, ha az egészségeddel kapcsolatban betekintést nyerhetnél abba, amit nem lehet megmagyarázni? És ha közvetlen információkat kapnál a tudatalattidtól? Sok olyan dolog van a testben, amely még mindig zavarba ejtő; egyvalamit azért ma már biztosan tudunk: az agy és a test kapcsolatban áll egymással. A Body Code egy remek munkamódszert kínál a test kódrendszerének megértéséhez. Más szavakkal, kulcsot ad ahhoz, hogy megfejtsd a még mindig zavarba ejtő rejtélyeket. Örömmel látom, hogy emberek százezrei tanulják meg dr. Bradley Nelson munkája segítségével testük rejtélyeinek feloldását. Kívánom, hogy neked is sikerüljön.

Éld át ezt a kalandot, törd fel a kódokat, oldd meg a rejtélyeket, hiszen így esélyt adsz a testednek a felépülésre, a gyógyulásra, és megőrizheted egészségedet, hogy teljességben és bőségben élj – mert mindannyian erre születtünk. Fogadd magadba a könyv nyújtotta élményt, és élvezd az utazást!

George Noory, a Coast to Coast AM műsorvezetője

1. [2] Az Emotion Code a Bioenergetic Kiadó gondozásában jelent meg 2020-ban Budapesten.

Bevezetés

Épp minden nagyszerűen alakult az életemben, egy barátom meg is jegyezte: „Egy dologban azért biztos lehetsz – nem marad így örökké.” Elnevettem magam, éreztem, igaza van. Minden remekül megy a maga útján, aztán hirtelen történik valami váratlan, valami, ami kibillent az egyensúlyodból. Bármennyire is megtervezed, előkészíted egy fontos célod elérését, bármennyit is teszel érte, biztos jön egy bukkanó, egy kanyar az úton, valami, amivel nem számoltál, nem láttál előre. Szó nincs arról, hogy ne kellene álmodozni vagy célokat kitűzni. De jó tudni, hogy a lehetőségekben ott rejtőznek a nehézségek is. Az élet már csak ilyen, és ez így van jól.

A te életed is kihívásokkal tarkított? Keresed a megoldást, hogy újra egészséges legyél, tested meggyógyuljon? Esetleg a szeretteid segítségre szorulnak, de hiányzik belőled az, amire szükségük van? Összetörték a szíved, ez áll fájdalmaid hátterében? Mélyebb vagy erősebb és szeretetteljesebb kapcsolatra vágysz? Talán képtelen vagy sikereket elérni a munkádban? Valami homályos dolog gátolja, hogy elérd az álmaidat? Vagy még mindig az életcélodat keresed? Sokszor ezek a kihívások és nehézségek, valamint a jobbra, többre vágyás késztetnek minket arra, hogy ismeretlen helyeken keressük a válaszokat.

Könyvünk bevezet egy egyszerű, gyakorlatias módszerbe, és olyan megoldásokat kínál, amelyekkel helyre tudod állítani tested, életed egyensúlyát és funkcióit. Remélem, nem hagyod, hogy az élet problémái visszatartsanak, vagy megrekedj, hiszen egészségesebb, sikeresebb és boldogabb is lehetnél. Harminc éve alkalmazom, tanítom és terjesztem azt a módszert és gondolkodásmódot, amellyel megoldást kínálok a megoldhatatlan problémákra. Nekem és számtalan más embernek nagyon jól beváltak, és neked is szeretnék segíteni.

Mindenki életében van valami, amin változtatni szeretne, valami, ami zavarja vagy szorongást okoz. Valószínűleg neked sem kell túl sokáig törnöd a fejed, hogy rájöjj, mi is ez a te életedben. Talán több dolgot is szeretnél megváltoztatni, méghozzá alapjaiban. Időről időre mindannyian válaszokat keresünk, hiszen az élet mindig változik, és ez mindig nehézségeket hoz magával. Remélem, sikerül elsajátítanod a válaszokhoz való hozzáférés képességét, és tudni fogod, hová fordulj, amikor a legnagyobb szükséged van a segítségre.

Szinte bárki használhatja a Body Code-ot, ha olyan válaszokat keres, amelyek gyökeresen megváltoztatják az érzéseit. A Body Code lehet egy eszköz, amellyel otthon, a családunknak és szeretteinknek bátran segíthetünk. Sokan arra használják, hogy saját életüket az értelem, a cél és az öröm új irányába tereljék. Mások elvégzik az online tanfolyamainkat, és a Body Code okleveles gyakorlóivá válnak; ők azok, akik miután tökéletesen elsajátították a folyamatot, képesek kialakítani vagy kiegészíteni saját gyógyító eljárásaikat.

A legtöbb Body Code-felhasználó megfelelő egyensúlyt tud teremteni az öngyógyítás és a fejlődés természetes áramlásához – javul a közérzete, csillapodik a fájdalma, kevesebbszer kell orvoshoz mennie, jobban funkcionál a szervezete, kreatívabb lesz, áttöri a mentális blokkokat, kielégítőbbek lesznek a kapcsolatai, és még sok minden mást.

Azt javaslom, mielőtt fejest ugranál a Body Code mibenlétéről, működéséről és alkalmazásáról szóló következő fejezetekbe, mélyedj el az alapelvekben, hogy még közelebb kerülj a sikerhez.

1. Legyél nyitott az új információkra

Elképzelhető, hogy az általam kínált szemléletmód újdonság lesz számodra. Amikor nyitott vagy az új információkra, eredményesebb leszel, mint korábban bármikor. Egyikünk sem tud mindent, ami tudható. Például mit tudunk az univerzumról? Egy csillagmilliárdokból álló galaxis szélén ücsörgünk. A mi galaxisunk galaxisok trillióin belül helyezkedik el. Szerinted nem lehet, hogy a sok ismert lehetőség mellett a gyógyulásnak olyan egyszerű, erőteljes és hatékony módjai is vannak, amelyekről még sosem hallottál?

Bár évtizedek óta dolgozom ezen a területen, és sokan az energiagyógyászat szakértőjének tarthatnak, biztos vagyok abban, hogy a témával kapcsolatos tudásnak csupán a töredéke van a birtokomban. Amit eddig megtanultam, az megváltoztatta az életemet, és azokét is, akikkel dolgoztam. Hiszem, hogy amit tudok, értékes lesz a te számodra is.

Remélem, nyitott leszel, még akkor is, ha az információk az újdonság erejével hatnak. Ha belátod, hogy tudásodban vannak még fehér foltok, képes vagy tanulni. Sokan kipróbálták, és sokaknak be is vált mindaz, amiről szó lesz.

Ha szeretnéd csökkenteni érzelmi és fizikai fájdalmaidat, teljesebb kapcsolatokra vágysz, jobb jövőt akarsz építeni, segítenél másoknak a boldogság és a siker útján, mindezt a szeretet és a hála fényében, akkor a könyv olvasásának idejére fel kell függesztened az esetleges szkepticizmusodat vagy hitetlenségedet. Bőségesen megtérül, ha megnyitod elmédet az új lehetőségek előtt, és élvezed az utazást.

2. Legyenek nagyobbak vágyad beteljesítésének motivációi, mint te magad

Ha nincs víziód a jövődről, talán nem is lesz elég erős indíttatásod arra, hogy meggyógyulj, hogy elmozdulj a holtpontról, és haladj. Megszabadulni a fájdalomtól – ez óriási motiváció, de vajon elég nagy a kényszerítő ereje? Állj meg egy pillanatra, és képzeld el azt az életet, amelyre vágysz. Képzeld el, mennyivel több örömben van részed. Képzeld el, hogy új szemléleteddel és energiáddal miként vagy a világ egyik tényezője, aki akár egy béketeremtő, vagy bármilyen más, téged inspiráló létállapot megvalósítója jobbá teszi mások életét. Ezen a munkán keresztül felszabadítod azt a tudásodat, amivel hozzájárulhatsz a világ jóllétéhez. Már most kezdd el körvonalazni, hogyan is fog ez festeni a te esetedben.

3. Dönts úgy, hogy a szeretet energiájával dolgozol

Míg megnyitod szívedet és elmédet az ismeretlen előtt, hadd intselek óvatosságra. Minden dologban ott vannak az ellentétek – a világosság és a sötétség, az egészség és a betegség, a szeretet és a gyűlölet. Amikor megnyílsz a Body Code elsajátítására, szeretetből tedd, ne félelemből. Bízz abban, hogy a szeretet és az igazság tartós átalakító erőt hordoz magában, és a fejlődés pozitív útján fog tartani, ha a fény határain belül dolgozol.

Pozitív és negatív energiák kavarognak körülöttünk. Gondolj arra, hogy amikor a fény, az öröm, a remény és a szeretet pozitív energiájában tevékenykedsz, a sötétség egyből visszahúzódik. Mintha csak felkapcsolnád a villanyt, a sötétség rögtön szertefoszlik.

Ezért arra kérlek, saját hitbéli hagyományaidból meríts, bármilyen is legyen az. Az lesz képes végigvezetni téged ezen a munkán, ami lángra tud lobbantani, ami hálára, békére és szeretetre ösztönöz.

A Body Code küldetése a helyreállítás. A test veleszületetten képes önmaga gyógyítására. A Body Code egyszerűen segít felismerni az egyensúlyvesztés okait, hogy utána foglalkozhass velük, és felszámold őket. Az egyensúly visszanyerésével elméd, szíved és tested előtt megnyílik az út a gyógyulás felé.

A Body Code meghívó abba a világba, ahol megerősödsz, képes vagy segíteni magadnak és másoknak, megismered a gyógyítás művészetéből fakadó boldogságot.

Terminológia

A könyvben használt egyes szavak helyett használhatod azokat a kifejezéseket, amelyek közelebb állnak hozzád, vagy jobban illeszkednek a saját hitrendszeredhez. Például, amikor az „Isten” szót használom, nyugodtan helyettesítsd a „Felsőbb erő”, az „Energiaforrás”, a „Teremtő” szavakkal, vagy bármi mással, amit helyesnek érzel.

A 3. melléklet tartalmazza a könyvben leggyakrabban előforduló kulcsszavak listáját. Mivel képtelenség az összes kifejezést egységesen, mindenki számára elfogadható módon meghatározni, a saját definícióimat adom meg, remélve, hogy sikerül némi egyértelműséget teremtenem. Például az egyik igen rejtélyes fogalompár a „szellem” és a „tudatalatti” szavak kettőse. Bár jómagam az én két különböző aspektusának tartom őket, az egyszerűség kedvéért egymás szinonimájaként használom őket ebben a könyvben.

Köteteket lehetne megtölteni az ezt a témát tárgyaló filozófiai vitákkal, de a Body Code gyakorlása szempontjából az a legfontosabb, hogy a mindannyiunkban rejlő intelligencián keresztül, amit én „tudat alatti elmének” fogok nevezni, hozzáférjünk a szükséges válaszokhoz.

I. rész
Alapismeretek

Az univerzum furcsább, mint gondoljuk, ennél már csak az furcsább, amit gondolhatunk.

– Werner Heisenberg

1. Bevezetés a Body Code-ba

A jövő orvostudománya a frekvenciák orvostudománya lesz.

– Albert Eifnstein

Jó híreim vannak ebben a bizonytalanságokkal teli korszakban. A jelek szerint szép csendben csodálatos dolgok bontakoznak ki. Az olyanok, mint te és én, gyengéden kiemelik szeretteiket a depresszióból, a szorongásból, a krónikus betegségekből, a szenvedésből és még egy sor fájdalmas állapotból. Úgy érzem, olyan közvetlenül férünk hozzá a fényhez és az igazsághoz, mint még soha. A gyógyítás művészetét régebben csak magasan képzett szakemberek művelhették, de ez már a múlté. Az elmúlt évtizedekben megjelentek a természetes gyógyítás egyszerű és hatékony módszerei. Ezek az új megoldások nem a nyugati orvoslásból erednek, és nem egy újabb gyógyszerre vagy sebészeti megközelítésre épülnek. Ezek az innovatív eljárások a kvantumfizika korszakalkotó felismeréseit hasznosítják, és az emberi testet annak tekintik, ami valójában: egy rendkívül összetett energiamezőnek.

Nem számít, épp mi foglalkoztat, a dolgok változhatnak. Lehet, hogy kimerített egy gyötrő fájdalom, könnyebben kiborulsz, és érzelmi fásultság lett úrrá rajtad. Talán stresszesek, nem kielégítőek a kapcsolataid, és megeshet, hogy egy reménytelennek tűnő diagnózissal kellett szembesülnöd. Mindegy, milyen jellegű a panaszod, van rá megoldás és meggyógyulhatsz.

Engem energiával tölt fel, és izgatottá tesz, hogy hirtelen mi minden válik lehetségessé. Alázatra tanít, és ámulattal tölt el, amikor látok egy anyát, aki segít a gyermekének megszabadulni az asztmától, egy nagyapát, aki megtanítja az unokájának, hogyan küzdje le a szorongását, vagy egy nőt, aki segít a barátainak megszüntetni a térdfájást. Olyanokat is ismerek, akik a kis házi kedvenceiknek segítettek a gyógyulásban. Ebben a könyvben elmagyarázom, milyen egyszerű megtalálni és megszüntetni a mélyben húzódó egyensúlyzavart, amely stresszt, fájdalmat és betegséget okoz, blokkolja a kielégítő és szeretetteljes kapcsolatokat, és ami visszatart attól, hogy megvalósítsd legjobb önmagadat.

Az előző könyvemben, az Emotion Code-ban elmagyaráztam, hogy a tudatalattid, a rendkívül intelligens belső éned mindent tud az „érzelmi poggyászokról”, amelyekbe két kézzel kapaszkodsz. Az Emotion Code megmutatja, miként tudod megtalálni és eltávolítani a bennragadt érzelmeket, az érzelmi poggyászt, amely megzavarja életedet, testi, mentális és érzelmi tüneteket okoz.

Az elmúlt három évtizedben mindenféle betegségtől, rendellenességtől és tünetektől szenvedő, különböző korú emberekkel dolgoztam, és ezalatt újra megértettem, hogy a tudat alatti elme felismeri a szenvedés valódi okait. A tudatalatti tisztában van a bennragadt érzelmekkel, amelyek a fizikai fájdalmat okozzák, ott vannak a betegségek lefolyásában, vagy gátolják a sikert. Még az örökölt érzelmi energiákról is tud, amelyek esetleg generációkon át öröklődtek, és szabotálják az életedet.

Az Emotion Code világsikere nagyrészt annak köszönhető, hogy megtanítja azokat a módszereket, amelyekkel sikerül rákapcsolódni a tudatalattira, kérdéseket tudunk feltenni, egyszerűen eljutunk a válaszokig; ugyanis ha megtaláljuk és eltávolítjuk a bennragadt érzelmeket, saját kezünkbe vesszük a gyógyulásunkat.

A Body Code kitágítja az Emotion Code határait, megtanítva, hogyan férhetsz hozzá a tudat alatti elmédhez, hogy másfajta egyensúlyzavarokkal is foglalkozhass. Kulcsfontosságú megérteni, hogy fizikai, mentális és érzelmi tüneteid mögött kiegyensúlyozatlan állapotok húzódnak.

A tudatalattid nemcsak az érzelmi terheidről tud, de tökéletesen tisztában van a testedben lévő összes többi egyensúlyvesztéssel is. Ha például hiányzik egy bizonyos tápanyag, amelyre a szervezetednek szüksége van az optimális működéshez, a tudatalattid ezt pontosan tudja. Tudja, ha fennáll egy enyhe fertőzés, amely elszívja a tested energiáját. Tudja, hogy a koponyádban lévő aprócska csont elmozdulása a migrénes fejfájásod titkos oka. A tudatalattidban elrejtve ott van annak tudása, hogy az allergiádat valójában a gyermekkorodban kapott higanytömések váltják ki, egy nehézfém, amely most a májadat terheli.

Noha igen gyakoriak az egyensúlyzavarok, könnyű őket beazonosítani és megszüntetni, és amint ez sikerül, a szervezet, hihetetlen képességére támaszkodva, visszanyeri egészségét és vitalitását.

A Body Code küldetése, hogy segítsen „dekódolni” és orvosolni a problémák mögött húzódó valódi egyensúlyvesztéseket. Egy átfogó tudásbázis mindarról, ami a testben elromolhat; a kvantumfizika törvényeinek felhasználásával harmóniát teremt ott, ahol megbillent az egyensúly. A szeretettel és szándékkal alkalmazott törvények segítenek abban, hogy a testben navigálva felfedezzük, mi a baj, és elvégezzük az egészség helyreállításához szükséges korrekciókat.

Hozzád hasonló emberek is sikeresen használták a Body Code-ot problémák megoldására, például fizikai fájdalom, krónikus fáradtság, emésztési gondok, meddőség, depresszió, szorongás, magány, fájdalmas emlékek, párkapcsolati problémák, pánikrohamok, poszttraumatikus stressz szindróma (továbbiakban: PTSD), evészavarok, fóbiák, pénzproblémák és önszabotázs kezelésére – hogy csak néhányat említsek. A jó hír az, hogy ezeket a problémákat sokkal könnyebb leküzdeni, mint gondolnád, és rendszerint nincs is szükség mérgező gyógyszerekre vagy műtéti beavatkozásokra.

Könyvemmel az a célom, hogy bevezesselek egy teljesen újfajta öngondoskodó módszer alapjaiba. A válaszok ott vannak benned. Csak fel kell tenned a kérdéseket. Még ha évtizedek óta is vagy beteg, és úgy érzed, minden rendelkezésre álló lehetőséget kimerítettél, az igazság mindvégig benned volt. Ebben a könyvben megtanítom, hogyan találj rá erre az igazságra.

Képzeld el, hogy hozzáférsz a világ legkorszerűbb adatbázisához, és segítségével „pontos” választ kapsz szinte az összes, benned felmerülő egészséggel kapcsolatos kérdésre. Most azt képzeld el, hogy ezeket a válaszokat arra használod, hogy segítesz magadnak és a szeretteidnek leküzdeni a betegségeket, javítani az életkörülményeiteket, és energiával feltölteni a mindennapokat. Mi lenne, ha mindezt úgy tennéd, hogy nem számít, a világ mely pontján élsz, és nem lenne szükség arra, hogy személyesen találkozz az illetővel? Ez nemcsak hogy lehetséges, de világszerte nap mint nap emberek ezreivel megtörténik, azokkal, akik elsajátították az energiagyógyítás egyszerű módszerét.

Hogy miért van erre szükségünk? A mi nyugati „csúcsmodern” egészségügyi rendszerünkben a legjobb és legokosabb szakemberek dolgoznak, támogatásukra évente dollármilliárdok jutnak. Nekik kellene tudni a megoldást minden betegségünkre. De valami miatt, bár küzdünk a mentális és fizikai jóllétért, mégis úgy tűnik, vesztésre állunk. Egy közelmúltban végzett kutatás szerint a világ népességének kevesebb mint 5 százalékának nincsenek egészségi problémái.

Miért kell még mindig küszködnünk?

Valami nem működik az egészségügyi rendszerünkben. 2014-ben a becslések szerint 150 millió amerikai, vagyis a lakosság 47 százaléka szenvedett legalább egy krónikus betegségben,[3] és ez a szám 2020-ra várhatóan 157 millióra nő.

Az Egyesült Államokban költjük évente a legtöbb pénzt egészségügyi ellátásra – 2017-ben fejenként 9237 dollárt.[4] Ennek ellenére az amerikaiak fiatalabban halnak meg, és nagyobb arányban szenvednek betegségektől, mint tizenhat másik, fejlett ország lakosai.

Az orvosi hibák és a vényköteles gyógyszerekkel való visszaélés vagy túladagolás az Egyesült Államokban a vezető halálozási okok közé tartoznak. A műtéti beavatkozások közül számos igen drasztikus és szükségtelen. Az Egyesült Államok a gazdaság arányában többet költ az egészségügyre, mint a világ bármely más országa, mégis itt a legalacsonyabb a várható élettartam, és az iparilag fejlett országokat vizsgálva itt az egyik legmagasabb az öngyilkossági ráta.

Az, amire fordítjuk ezt a rengeteg pénzt, sem az egészséget, sem a boldogságot nem szolgálja. Egy tanulmány szerint a tizenhét gazdag országot felvonultató listán az általános egészségi helyzet tekintetében az Egyesült Államok a tizenhetedik helyet foglalja el.[5]

Úgy vélem, dr. Benjamin Rush, az Egyesült Államok függetlenségi nyilatkozat egyik aláírója a jövőbe látott, amikor állítólag ezt mondta:

Ha nem foglaljuk bele az Alkotmányba az egészségügyi ellátáshoz való jogot, eljön az idő, amikor az orvostudomány egy titkos diktatúrává szerveződik, hogy a gyógyítás művészetét az emberek és társaságok egy osztályára korlátozza, a többiektől pedig megtagadja a mindenkinek járó kiváltságokat, és felépítsék az orvostudomány Bastille-át.

Sajnos ez a jóslat valóra vált, pontosan ebben élünk most, legalábbis itt, az Egyesült Államokban.

Miért olyan rossz az amerikaiak egészségi állapota, dacára annak, hogy többet költünk ezen a téren, mint bármely más ország? Mit csinálunk rosszul? Az egyik ok, hogy az orvostudomány főleg a tünetekre fókuszál. A tünetkezelés pedig igen hatástalan gyógymód.

Az emberek fejében a tünet egyenlő a betegséggel, és el kell nyomni. A gyógyszeripari vállalatok által előállított gyógyszerek többségét a tünetek megszüntetésére fejlesztették ki.

A legtöbbünk szedett már azért gyógyszereket, hogy megszüntessen bizonyos tünetet, és az adott esetben nagyon is helyénvaló. A tünetek elnyomása azonban nem számolja fel a kiváltó okokat, csupán elfedi őket.

A tüneti kezelés gyakorlatilag hatástalan. Ezért olyan gyakori és egyáltalán nem szokatlan, hogy a 60 év felettiek tucatnyi vagy még több gyógyszert szednek. A gyógyszerek egyik része a többi gyógyszer mellékhatásait hívatott ellensúlyozni, és képtelenség meghatározni, milyen veszélyes kölcsönhatások alakulhatnak ki ennyi különböző gyógyszer egyidejű szedésével.

Mi lenne, ha egészen más szemmel tekintenénk a tünetekre? Gyakorló kiropraktőr orvosként nem volt engedélyem arra, hogy olyan gyógyszereket írjak fel, amelyek elnyomják a tüneteket, és arra sem volt engedélyem, hogy műtéti eljárással eltávolítsam a bajt okozó szerveket. Így azzal szembesültem, hogy rá kell jönnöm, ténylegesen mi okozza klienseim panaszait.

Eszembe jut az egyik betegem. Sherylnek meghúzódott a háta, amikor az egyik gyermekét felemelte, és hozzám fordult segítségért. Beszélgetésünk közben láttam, hogy nagyon kényelmetlenül érzi magát. Nem csak a háta fájt. Két hete szüntelen migrénes fejfájás is gyötörte. Erős fájdalomcsillapítókat szedett, de alig használtak valamit.

A kezelés során megállapítottam, hogy a koponyaalapjánál egy csont elmozdult a helyéről. Kiropraktőr technikával a helyére igazítottam, és Sheryl migrénje hirtelen megszűnt, azonnal és maradéktalanul. Teljesen váratlanul érte az eredmény, maga is elképedt, de hálás volt a fájdalom megszüntetéséért, igaz, kissé zavarban volt.

Körülbelül egy héttel később újra találkoztam vele, és meglepett az érzelmi állapota. Dühös volt. Először azt hittem, rám haragszik, de aztán ezt mesélte:

Az elmúlt húsz évben szinte mindennap migrénes fejfájás gyötört. Rengeteg különböző orvosnál jártam, és mindegyik csak írta-írta a gyógyszereket. Ez a húsz év maga volt a pokol. El sem tudom mondani, hány megszámlálhatatlan órát töltöttem sötét szobában, lehúzott redőnyök mögött, és próbáltam elviselni a fájdalmat. És mennyi pénzt költöttem ezekre a gyógyszerekre, néhány szörnyű drága volt, és csak betegebb lettem tőlük. Amióta ide járok, és kapom a kezeléseket, egyáltalán nem fájt a fejem. Nem rád vagyok dühös; azokra az orvosokra haragszom, akikhez annyi éven át jártam, mert egyikük sem foglalkozott azzal, hogy mi lehet a migrénem kiváltó oka. Csak felírták a gyógyszereket azzal, hogy tulajdonképpen nincs mit tenni, éljek együtt a migrénemmel. Pedig tudniuk kellett volna a megoldást. Dühös vagyok, mert húsz évet vesztettem el az életemből, amit soha nem kaphatok vissza.

Sheryl története nagyon gyakori a nyugati egészségügyi rendszerben. Az évek során túl sokszor találkoztam hasonló utat bejárt betegekkel. Még csak nem is igazán hibáztathatjuk az orvosokat. Ők minden tőlük telhetőt megtesznek, de az oktatásuk és képzésük a tünetkezelésre, és nem a bajok okainak feltárására fókuszál.

Amíg a nyugati orvoslás nem képes holisztikusabb megközelítést alkalmazni, az emberek működőképes alternatívákat keresnek, a Body Code pedig nagyon jól kielégíti ezt az igényt. És bár ebben a könyvben nem azt fogom megtanítani, hogyan kell a csontokat a helyükre tenni, segítek megtanulni, hogyan lehet megszüntetni a sok panaszt okozó, a háttérben meghúzódó egyensúlyzavart.

1. [3] https://www.americanactionforum.org/research/chronic-disease-in-the-united-states-a-worsening-health-and-economic-crisis/.

2. [4] https://www.npr.org/sections/goatsandsoda/2017/04/20/524774195/what-country-spends-the-most-and-least-on-health-care-per-person.

3. [5] https://www.theatlantic.com/health/archive/2013/01/new-health-rankings-of-17-nations-us-is-dead-last/267045/.

Heroikus döntés

A hagyományos gyógyítási szemlélet a polgárháborúban, valamint az első és második világháború csataterein formálódott, egy olyan koncepció körül, amelyet én „heroikus döntésnek” szoktam nevezni. Ha katona vagy, egy ágyúgolyó ott pattog a csatatéren, és leszakítja a lábad, akkor a legjobb, amit remélhetsz, az orvos meghozza veled kapcsolatban a heroikus döntést, méghozzá gyorsan, hiszen feltétlenül azonnali segítségre van szükséged. Természetesen a harctereken és a műtőkben sok orvos hőstetteket és életmentő műtéteket hajtott végre, és kétségtelenül vannak olyan helyzetek, amikor a műtét az egyedüli megoldás.

A probléma azonban az, hogy ha arra fókuszálunk, hogy majd az utolsó pillanatban fogunk beavatkozni, akkor hajlamosak is vagyunk megvárni a válság kitörését, és előtte nem teszünk semmit. Következésképpen a modern nyugati orvoslás a betegségek külső okaira, a drámai beavatkozásra és a tünetek enyhítésére összpontosít. Szembesültem a feladattal: rá kell jönnöm, mi okozza valójában az emberek problémáit.

Sebészet – a drámai beavatkozás

A műtét a nyugati orvoslásban a leggyakoribb drámai beavatkozás. Természetesen bizonyos helyzetekben szükség van rá, például egy traumás balesetet követően. A mikrosebészet fejlődése elképesztő eredményeket tud felmutatni, mára a vékony erek és idegek hihetetlenül precíz összeillesztésével sikeresen vissza tudják varrni az ujjakat és a végtagokat. Senki sem lehet hálásabb ezekért a fejleményekért, mint azok, akiken ezek a beavatkozások segítettek, amikor bajban voltak. A műtét sokszor elengedhetetlen, de sok esetben felesleges kezelési mód. Rendkívül invazív és gyakran hatástalan. Például 1976-ban az Amerikai Orvosi Kamara (American Medical Association – továbbiakban: AMA) kongresszusi meghallgatást kért a felesleges műtétekről, hogy elmondhassa: „2,4 millió felesleges műtétet végeztek az amerikaiakon, amelynek költsége 3,9 milliárd dollár volt, és 11 900 beteg halt meg a szükségtelen műtétek következtében.” És több mint negyven évvel később nem sok minden változott.[6]

Mivel járt volna, ha ezek a betegek a műtét előtt kipróbálták volna a Body Code-ot? A következő történet egy Body Code-gyakorló, Norah és egyik kliensének története következik.

Nincs szükség műtétre

Egyszer egy súlyos hátfájással küzdő férfit kezeltem, aki akkor már hónapok óta műtétre várt. Az ágyéki gerince igen rossz állapotban volt. Az első Body Code-kezelésen az összes ágyéki csigolyában helyreállítottuk az egyensúlyt. A második alkalomra közösen azt a célt tűztük ki, hogy megszüntetjük a fájdalmat, hogy ne kelljen tovább szednie a jelenlegi gyógyszereket. Kliensem elvégezte a májtisztítást, és nem fogyasztott többé glutént. A Body Code-kezelések óta naponta eljár sétálni, nem szed gyógyszereket, és nagyrészt fájdalommentesek a napjai. Szükség esetén dolgozunk a gyulladásos energián és a bennragadt érzelmek eltávolításán. Ez is egy a sok csoda közül!

– Norah B., Brit Columbia, Kanada

A fizikai fájdalom valószínűleg a leggyakoribb tünet, amellyel az embereknek meg kell küzdeniük. Becslések szerint 2016-ban az Egyesült Államokban körülbelül 50 millió ember szenved krónikus fájdalomtól, ami a lakosság mintegy 15 százalékát jelenti.

A nyugati világban inkább a tünetek enyhítését választjuk, inkább a gyógyszerekre és a műtétekre támaszkodunk, és nem azzal foglalkozunk, hogy megszabaduljunk a tünetekhez vezető egyensúlyzavaroktól. Az előbbi nagyon drága módja az egészségügyi ellátórendszer vagy pontosabban a betegellátó rendszer működtetésének. A hatalmas és gyakran megfizethetetlen költségek nemcsak az emberek pénztárcáját sújtja, hanem megfosztja őket értékes idejüktől és életminőségüktől is, ezért nem meglepő, hogy az érintettek alternatív megoldásokat keresnek.

Carmen történetében a sötét, fájdalommal és szenvedéssel teli jövőjét írta át az egyik barátja, aki megtanulta használni a Body Code-ot.

Egy másik jövő

Egy nagyon jó barátnőm beoltatta magát egy utazás előtt. Nem sokkal később, amikor már Costa Ricán nyaralt, az egész szervezetét fájdalom hatotta át, gyulladások alakultak ki, agyi köd és paranoia lett úrrá rajta, ami elviselhetetlenné tette a társaságát. Végül lupuszt, fibromialgiát és ízületi porckopást diagnosztizáltak nála; mindene fájt tetőtől talpig. Az orvosa azt mondta, hogy élete hátralévő részében így kell élnie, felírt neki gyógyszereket, de ezektől csak még rosszabbul érezte magát.

Én ekkor már okleveles Emotion Code- és Body-Code-gyakorló voltam. Elkezdtünk foglalkozni a rossz közérzetével, a gyulladásokkal, valamint az összes mérgezésfajtával. Elég sok kezelésen csak ezekkel a krónikus tünetekkel dolgoztunk, de a barátnőm minden egyes kezelés után javulást érzett. Azt mondta, én vagyok a válasz az imáira. Ez öt éve történt. Ma már nincsenek fájdalmai, nem szed gyógyszereket, az energiaszintje olyan, mint egy húszévesé, pedig már hatvankét éves. Emlékszem, folyamatosan mennyi fájdalom gyötörte. Borzalmas volt. Azt mondta, én vagyok számára Isten ajándéka, és sok sikert kívánt ennek a hihetetlen módszernek az alkalmazásához. Most már Brenda is Emotion Code-gyakorló, és ő is számos életet rendbe tett már.

– Carmen D., Ontario, Kanada

1. [6] Stahel, P. F., VanderHeiden, T. F. and Kim, F. J. “Why Do Surgeons Continue to Perform Unnecessary Surgery?” Patient Saf Surg 11, no.1 (2017): https://doi.org/10.1186/s13037-016-0117-6.

A gyógyítás fordulópontja

Néhány évtizeddel ezelőtt a tudományos gondolkodás még tagadta, hogy bármiféle emberi energiamező létezne. Azóta a tudósok véleménye teljesen megváltozott. Ma már bizonysággal tudják, hogy létezik energiamező.

Az egyik SQUID-magnetométer (szupravezető kvantuminterferencia-eszköz) például képes érzékelni a biomágneses mezőket, amelyeket a test biokémiai és fiziológiai tevékenységei hoznak létre.

A test körüli biomágneses mezőkről kiderült, hogy pontosabb képet adnak a beteg egészségi állapotáról, mint a hagyományos elektromos mérőeszközök, például az elektroenkefalográfia (EEG) és az elektrokardiográfia (EKG). A tudósok ma már tisztában vannak azzal, hogy a szív elektromágneses mezője olyan erős, hogy a testtől akár egyméteres távolságban is pontosan mérhető. A leolvasás a test és az elektromágneses mező bármely pontjáról elvégezhető, mivel maga a mező háromdimenziós vagy holografikus módon tartalmazza az információt.

A hagyományos nyugati orvosi gyakorlatban még mindig nem foglalkoznak az energiamező jelentőségével. Ennek eredményeképpen a betegek gyakran szükségtelenül szenvednek, hiszen betegségük kiváltó okaira nem jut kellő figyelem.

Az utóbbi időben azonban számos kigúnyolt, nem hagyományos gyógymódot egyre nagyobb tisztelet övez. Ezt részben a technika fejlődése magyarázza, ugyanis a tudósok egyre pontosabb vizsgálatokat tudnak végezni, a másik ok pedig az, hogy ezek az alternatív gyógymódok valóban működnek. Több tanulmány szerint például a szemmozgás-deszenzitizálás és -újrafeldolgozás (Eye Movement Desensitization and Reprocessing – továbbiakban: EMDR) elnevezésű, népszerű mentálhigiénés módszer az egyik leghatékonyabb eljárás a veteránok poszttraumás stresszének kezelésére. Az akkreditált intézmények alig húsz éve még kuruzslásnak tartották. Az EMDR-t poszttraumatikus stressz esetén még így is általában legalább három hónapos kezelést ajánlanak, míg a Body Code és más, energiafókuszú módszerek gyakran napokon vagy heteken belül hatásosnak bizonyulnak.

Egy másik példa a hatékony és széles körben elfogadott alternatív gyógymód az akupunktúra.

A Wikipédia e könyv írása idején a következőket közli róla:

Az akupunktúra áltudomány; a HKO [hagyományos kínai orvoslás] elméletei és gyakorlatai nem tudományos ismereteken alapulnak, és kuruzslásnak számít.

A Scientific American, egy népszerű tudományos magazin azonban 2014-ben azt írta:

Komoly bizonyítékok állnak rendelkezésre arra vonatkozóan, hogy az akupunktúra hatékony a krónikus fájdalom kezelésére. A depresszió esetében bizonyítékunk van arra, hogy az akupunktúra hasznos kiegészítője a hagyományos kezelésnek. Egy nemrégiben végzett vizsgálatban az antidepresszánsokat szedő betegek, akik akupunktúrában részesültek, lényegesen jobban teljesítettek, mint azok, akik csak gyógyszert szedtek.

Talán még meggyőzőbbek annak a sok millió embernek a tapasztalatai, akiknek az akupunktúra, ez a több évezredes gyógymód, enyhítette a fájdalmát és javította az egészségi állapotát.

A kínai orvosok által régóta ismert és használt energiameridiánokat a nyugati orvosok egykor titokzatosnak és furcsának tartották. Most azonban, hogy az élvonalbeli tudomány kezdi elismerni, hogy az alternatív terápiák valóban életképesek, egyre többen nyitottak az olyan módszerek használatára, amelyek az energiával dolgoznak. Különösen az akupunktúrát ismerik el energia-gyógyereje miatt. Klinikai vizsgálatok során bebizonyosodott, hogy az ideg-interferenciát megszüntető kiropraktőrkorrekciók szintén hosszú távú és jelentős javulást hoznak, amit a kiropraktőr orvosok és a betegek már több mint száz éve tudnak.

A kiropraktikát majdnem tönkretette egy jól szervezett lejárató kampány, de végül az AMA, az Amerikai Sebészkollégium (American College of Surgeons – ACS) és az Amerikai Radiológiai Kollégium (American College of Radiology – ACR) ellen indított per sikerre vezetett. Susan Getzendanner szövetségi bíró 1987-ben azt mondta az összeesküvésről, hogy egy „szisztematikus, hosszú távú jogsértő magatartás, amely egy engedélyezett szakma hosszú távú megsemmisítésére irányul”. Getzendanner bírónő döntése szerint az ország legnagyobb orvoscsoportja állt az orvosok bojkottjának élére, amelynek célja „a kiropraktőrszakma elfojtása és felszámolása” volt. Az elmúlt harminc évben egyre gyorsuló elmozdulás történt a természetes gyógymódok, köztük az energiagyógyítás módszerei felé. Az emberek a gyógyulás nem invazív módjait keresik, miközben az orvosi-gyógyszerészeti rendszer megduplázza a vitatható oltási gyakorlatokat és a kémiai alapú terápiákat.

Rengeteg bizonyíték van arra, hogy az emberi test egy energiát birtokló, pulzáló érzelmi és spirituális lény. Bármilyen betegség gyógyszerekkel és/vagy műtéttel való kezelésére tett kísérlet a test primitív megközelítésének bizonyul annak fényében, amit az energia és az univerzum természetéről tudunk.

Meg is érkeztünk az orvostudomány történetének fordulópontjához. A kvantumfizika és a kvantumbiológia felfedezései bebizonyították, hogy minden energia, hogy minden mindennel összefügg, és ezzel feltárult egy kapu. Ha a szenvedést a háttérben meghúzódó valódi egyensúlyzavarok – a tünetek tényleges okainak – kezelésével csillapítjuk, sokkal hatékonyabban és eredményesebben tudjuk helyreállítani magát az egész rendszert és az egészséget.

A kutatások tovább fogják tágítani az emberi energiamezővel kapcsolatos ismereteink határait. Remélem, hogy az energiaegyensúly-vesztést és az általa okozott károkat végül az orvostársadalom is teljes mértékben fel fogja ismerni. Az alternatív gyógyászok által alkalmazott mágneses és energiagyógyítási technikákat kezdik integrálni a hagyományos orvoslásba, hogy a lehető legjobb, legalaposabb és legkíméletesebb gyógyulást biztosítsák.

Gondoljunk csak arra az esetre, amikor a nyugati orvoslás nem tudott segíteni egy nőnek, akinek lebénult a karja, de Robert egyetlen Body Code-kezeléssel sikerrel járt.

Lebénult kar

Amikor először kezdtem használni a Body Code-ot, gyakran meglátogattam az általam tartott kezelési programban résztvevőket a szállásukon. Bárkin elvégeztem a Body Code-ot, aki csak kérte. Az aznapi esti foglalkozás vége felé jártunk, amikor a személyzet egyik tagja megkérdezte, hogy dolgoznék-e a bal karján, amit egy bénulás miatt évek óta nem tud felemelni. Nem érzett semmit abban a karjában, hiába járt orvosokhoz, és hiába gyűltek az orvosi költségek számlái. A Body Code segítségével megtaláltunk és feloldottunk néhány egyensúlyzavart. Nem sokkal a kezelés után arról számolt be, hogy a karja bizseregni kezdett. Aztán észrevette, hogy egy kicsit fel tudja emelni. Már épp indulóban voltam, amikor mindannyiunk csodálkozására a karját egészen a feje fölé emelte. Ez néhány éve történt, és a karja azóta is rendben van. Amikor megmutatta az orvosának, hogy fel tudja emelni a karját, és mesélt neki az energiamunkáról, az orvos határozottan kijelentette: „Ez lehetetlen!”

– Robert N., Utah, Egyesült Államok

Eszembe jut a nagyszerű sci-fi-író, Arthur C. Clarke egyik gondolata: „Egy kellőképpen fejlett technikai megoldást már nem lehet megkülönböztetni a varázslattól.”[7] A Body Code nem mágia, de valóban egy nagyon fejlett technológia.

Ha megtaláljuk a betegséget okozó alapvető egyensúlyzavarokat, akkor meg is tudjuk őket szüntetni, és a Body Code ezt teszi könnyebbé.

1. [7] Arthur C. Clarke: Arthur C. Clarke teljes Űrodisszeia univerzuma. Szeged, 2004, Szukits. Az idézet a 2001 elveszett világaiban található. F. Nagy Piroska fordítása.

Találkozásom az alternatív gyógyászattal

Tizenhárom éves koromban súlyos hátfájás kezdett gyötörni, a fájdalom jött-ment, mindig váratlanul ért, még a lélegzetem is elakadt tőle. Aggódó szüleim kórházba vittek, ahol a diagnosztikai vizsgálatok kimutatták, hogy egyfajta vesebetegségben szenvedek. Sok évvel később anyám elmesélte, hogy az orvosok bizalmasan közölték vele és apámmal, hogy 50 százalék esélyem van a túlélésre, és nincs orvosi kezelés, amely javíthatna az állapotomon. A nyugati orvostudomány semmit sem tudott kínálni, így rájuk maradt, hogy segítsenek rajtam. Az orvosok tanácstalanok voltak, csupán annyit mondtak, hogy ne futkossak és ne játsszak, hogy ne rázkódjon a vesém. Ennyit magamtól is tudtam, hiszen a legkisebb mozdulat is kínzó fájdalommal járt.

Az életünk a feje tetejére állt. Hirtelen életveszélybe kerültem. A szüleim mélységesen aggódtak, én pedig úgy mozogtam, mint aki tojásokon lépdel, hogy elkerüljem a hirtelen, szúró, a testemen végigsöprő fájdalomhullámokat.

Emlékszem, amikor még kisfiú voltam, sokszor elmentünk anyámmal a bioboltba. Anyát sokan „egészségmániásnak” tartották. Még jóval azelőtt járunk, hogy az egészséges életmód népszerűvé, divatossá vált volna. Akkoriban mintha maga az orvosszakma is úgy gondolta volna, hogy aki vitaminokat szed, az tulajdonképpen egy kicsit bolond, azok pedig, akik elutasítják a gyógyszereket és a műtéteket, vagyis az egészségmegőrzés fő módszereit, tényleg „őrültek”.

Otthon a polcok tele voltak mindenféle vitaminkészítményekkel, amelyeket anyám rendszeresen adott nekünk. Komolyan érdeklődött az egészségmegőrzés iránt, és folyamatosan tanulmányozta a természetes kezeléseket és gyógymódokat. Úgy tűnt, szinte mindent tud, ami az egészséggel kapcsolatos. Az ismerőseink gyakran felhívták, és tanácsot kértek tőle különböző, egészséggel kapcsolatos kérdésekben, és ő soha nem maradt adós a válasszal vagy javaslattal.

Így amikor a szüleimnek azt mondták, hogy a nyugati orvoslás semmit sem tud nyújtani beteg fiuknak, anyám nem csüggedt. Ő és apám elvittek néhány alternatív gyógyászhoz. Teljesen másmilyennek láttam őket, mint a kórházban dolgozókat, akik nem sok reményt adtak a szüleimnek. Nem kórházban praktizáltak, hanem kint, a város szélén, egy lakóautóban, a semmi közepén. Emlékszem, néha egy-egy ilyen látogatás után alig tudtam lekaparni a sarat a cipőmről. Arra is emlékszem, hogy más államokból buszokkal érkeztek az emberek, hogy találkozzanak velük, és több száz kilométert utaztak, hogy megkapják azt a segítséget, amit máshol nem tudtak biztosítani nekik.

Ez a két gyógyító cseppet sem a nyugati orvoslást űzte. Ők a szervezetemre mint teljes egészre tekintettek. Teljes emberként kezdtek kezelni, keserű gyógynövényfőzeteket kaptam tőlük, és helyére igazították a gerinccsontjaimat.

Az eredmény? A kezelés pillanatától kezdve a fájdalom ritkábbá, egyben enyhébbé vált. Néhány héten belül összehasonlíthatatlanul jobban éreztem magam. Hamarosan visszatértem a normális életemhez, és szinte el is felejtettem, hogy valaha is beteg voltam.

A biztonság kedvéért a szüleim visszavittek a klinikára, hogy ugyanazok az orvosok ismét megvizsgáljanak. Ha jól emlékszem, nem egyszer, hanem kétszer végezték el a vizsgálatokat. Negatívak lettek. Meggyógyultam, de nem a nagy, drága klinika orvosainak köszönhetően. Tudtam, hogy gyakorlatilag semmit nem tettek a gyógyulásom érdekében.

Ellenben azok a holisztikus gyógyítók, akik a város szélén, egy régi lakóautóban, egy sáros mezőn praktizáltak, megmentették az életemet. A szívem mélyén, a lényem legmélyén tudtam, hogy ők pontosan azt tették, amire a testemnek szüksége volt. Furcsálltam, hogy az orvosszakma nem tudta, miként segítsen rajtam. Tulajdonképpen egyáltalán semmit nem tettek értem. Életemnek ezen a pontján döntöttem el, hogy orvos akarok lenni, aki tudja, hogyan kell segíteni az embereknek a gyógyulásban.

Ha a város szélén kell praktizálnom, egy lakóautóban, egy sáros mezőn, nekem az is jó. Amennyire meg tudtam állapítani, ez volt a természetes élőhelye azoknak az orvosoknak, akik eredményeket érnek el.

Támogatócsoport fibromialgiásoknak

Jó pár évvel ezelőtt meghívtak egy helyi kórházban működő, fibromialgiában (fibromyalgia) szenvedőknek szervezett támogatócsoport vendégelőadójának. Ha még nem találkoztál vele, a fibromialgia egy nagyon fájdalmas és gyakran reménytelen állapot, kiterjedt és visszafordíthatatlan izomfájdalommal jár, és nem ismerjük az okait. Körülbelül egy órán keresztül beszéltem ehhez az ötvenfős csoporthoz. Segíteni nem tudtam rajtuk, de észrevettem egy nőt, aki pár sorral hátrébb ült, és csendben végigsírta az egész előadásomat.

Amikor befejeztem, elmesélte, hogy tizenkilenc éve szenved fibromialgiában. Az elmúlt tizenkilenc év alatt kilenc különböző orvosnál járt, és mindegyik ugyanazt mondta neki. Azt, hogy tényleg nincs remény arra, hogy valaha is meggyógyuljon. Hogy csak annyit tehet, hogy szedi az általuk ajánlott gyógyszereket, és beletörődik abba, hogy együtt kell élnie a fájdalommal. Bocsánatot kért, amiért sírt, és azt is elmondta, hogy mindennap sír az erős fájdalmai miatt. Azt akarta, hogy tudjam, nemcsak a fájdalmai miatt sírt az előadásom alatt, hanem azért is, mert annyi év alatt először hallotta, hogy egy orvos azt mondja, talán van remény a gyógyulására.

Eljött a rendelőmbe, megvizsgáltam, és megállapítottam, hogy a Body Code által lefedett mind a hat területen egyensúlyzavar található. Rengeteg eltérés volt a gerincében, ami miatt rossz volt a kommunikáció az agya, a szervei, a mirigyei és a teste egyéb szövetei között. Volt egy szívfala (ez az, amikor az érzelmi energiák a szív köré fonódnak), más bennragadt érzelmekkel együtt. Amikor megvizsgáltam őt kórokozók szempontjából, parazitákat és számos vírusfertőzést találtam. Táplálkozási hiányosságok sokasága, mérgezések, valamint szervek és mirigyek egyensúlyzavara árnyalta a képet. Tudat alatti elméje mindezt izomteszteléssel jelezte. Ha tudod, hogyan kell kérdéseket feltenni és válaszokat kapni a tudat alatti elmétől, elképesztő, milyen könnyen és gyorsan jönnek a feleletek.

Elkezdtem rendszeresen dolgozni vele, és korrigáltam az egyensúlyzavarokat. Három hét alatt a fibromialgia tünetei teljesen megszűntek. Egyetlen fájdalom maradt meg, a jobb hüvelykujjában, amelynek ízülete már több éve be volt gyulladva. Ezzel a kisebb kellemetlenséggel együtt tudott élni. Az élete megváltozott.

Praxisom elmúlt tíz éve alatt sok krónikus és állítólag gyógyíthatatlan betegségben szenvedő beteget láttam. Néhány kivételtől eltekintve a többségük meggyógyult, sőt néha nagyon is gyors volt a gyógyulás. Volt, aki néhány hét, mások hónapok alatt, megint mások sok hónap alatt jöttek rendbe. A lényeg az, hogy akkor találsz rá a gyógyuláshoz vezető legrövidebb útra, ha a tudat alatti elmének teszed fel a kérdést a háttérben meghúzódó okokról.

Kimerítő a fizikai, érzelmi és mentális egészség sokszor gyengítő kihívásai között navigálni. Új módszerekre van szükségünk problémáink kezeléséhez. Nem számít újdonságnak az elme és a test gyógyító gyakorlatainak integrálása. De ha ezt egy olyan módszerrel tesszük, amelyet bárki elsajátíthat, ráadásul viszonylag gyorsan, az forradalmi.

Mie történetében az egész családja átalakult egyetlen ember hatására, aki a Body Code-ot áldásra és gyógyításra használta.

Meggyógyítottam a családomat

Amikor a hetvenéves édesanyám demenciaszerű tüneteket kezdett mutatni, és kisebb hallucinációi voltak, megijedtünk. Úgy viselkedett, mint aki néhány hónap alatt harminc évet öregedett. Az egész család kétségbeesett. Én különösen tehetetlennek éreztem magam, ugyanis elutaztam Japánból, és nem tudtam a távolból segíteni. Csak annyit tehettem, hogy utánanéztem a tüneteinek és a gyógyszereknek, és elláttam jó tanácsokkal. Többek között ezekkel a tünetekkel küzdött: álmatlanság, magas vérnyomás, szabálytalan szívverés és erős gyomorfájás, mindegyikre volt külön-külön gyógyszer, a maguk mellékhatásaival.

Épp ekkoriban olvastam az Emotion Code-ot. Amint rájöttem, mit kell tenni, azonnal elkezdtem alkalmazni az Emotion Code gyógymódját. Anyám szívfala és a több mint kétszáz bennragadt érzelem néhány hónapon belül eltűnt.

Apám, aki addig gondoskodott róla, nem hitt a szemének, ahogy elkezdődtek a változások. Anyu úgy kommunikált, mint régen. Minden gyógyszer nélkül (több mint tizenöt éve szedte őket) átaludta az éjszakát, és a gyomra sem fájt. Kommunikációja ugyanolyan gyors és szellemes lett, mint korábban, és megszűntek a hallucinációi.

Visszanyerte az egészségét és a mosolyát! Apukám számtalanszor megköszönte, és azt mondta: „Visszajött az én szeretett Szeikóm! Bármilyen gyógymódot is alkalmaztál anyukádon, működött, és ez csodálatos!”

Amikor a nővérem is látta, hogy anyánk micsoda változásokon ment át, megkért, hogy kezeljem a fájó hátát. Két-három kezelés után felhívott, és azt mondta, már nem kell szünetet tartania munka közben, hogy enyhítse a hátfájását, még akkor sem, ha órákig állva dolgozik.

Arra is megkért, hogy foglalkozzak a nyolcéves unokaöcsémmel, aki csecsemőkora óta asztmás volt. Körülbelül harminc bennragadt érzelem eltávolítása után a kisfiú már normálisan tudott levegőt venni, és abba is hagyta az asztmagyógyszer szedését. Sosem felejtem, milyen boldogan mondta: „Köszönöm, nénikém, most már kapok levegőt!” Csodálatos volt. Nem tudok eléggé hálás lenni!

– Mie T., Ontario, Kanada

Fontos megérteni, hogy az Emotion Code a Body Code része, az a rész, amely lehetővé teszi, hogy megszabadulj az érzelmi terhektől, vagy elengedd a testben rekedt érzelmeket, amelyek a testben hibás működéshez vezetnek. Mie történetében önmagában az Emotion Code elég volt ahhoz, hogy hatalmas változást hozzon szerettei életében.

A Body Code bárki számára lehetővé teszi, hogy minimális gyakorlattal a birtokában felszabadítsa a tudat alatti elme óriási gyógyerejét. Egyszerű, mégis hihetetlenül hatékony és átfogó, bárki számára lehetővé teszi, hogy spirituálisan, holisztikusan és teljes értékűen gyakorolja a gyógyítás művészetét. Régóta hiszek abban, hogy ezen a bolygón mindenki képes arra, hogy meggyógyítsa önmagát és másokat. Minden férfi, nő és gyermek veleszületett joga, hogy gyógyító legyen.

Tiszta szívemből egyetértek dr. Norm Shealyvel, az Amerikai Holisztikus Orvosok Szövetségének (American Holistic Medical Association – AHMA) alapító elnökével, aki azt mondta: „Az energiagyógyászat az egész orvostudomány jövője.” A Body Code az én hozzájárulásom ehhez a szebb jövőhöz.

Hiszem, hogy hamarosan minden gyógyítás a mély megértés köré rendeződik, hogy a válaszok ott vannak bennünk, és kérdésre elő lehet hívni őket. Ez a Body Code egyszerű szépsége, és hiszem, hogy a Body Code meg fogja változtatni a világot.

2. Mi a Body Code?

Azon a napon, amikor a tudomány elkezdi tanulmányozni a nem fizikai jelenségeket, sokkal nagyobb haladást fog elérni egy évtized alatt, mint az összes korábbi évszázadban.

– Nikola Tesla

A Body Code egy forradalmi módszert kínál arra, hogyan gondoskodjunk magunkról és másokról. Az emberek hirtelen rájönnek, hogy hihetetlenül sokat tehetnek saját maguk a saját egészségükért anélkül, hogy orvosokra vagy gyógyszerekre kellene hagyatkozniuk.

A Body Code az egyensúlyzavarok vagy a szervezetben rossz működésre átváltó dolgoknak a „tudástára”. Segít a tudat alatti elmének felfedni a betegségek valódi, háttérben megbúvó okait, függetlenül attól, hogy egymással összekapcsolódó egyensúlyzavarok okozzák a tüneteket, vagy sem. A Body Code-ot egyfajta tartalomjegyzéknek is tekinthetjük, és azokat a dolgokat tartalmazza, amelyeket a tudat alatti elme megjegyzett.

A Body Code az emberi test mélyreható tanulmányozásának, az idők során bizonyított ősi gyakorlatoknak, a meditációnak, az inspirációnak és a tudat alatti elme határtalan erejének az eredménye. A tudat alatti elméhez hozzáférve a legerősebb számítógépre csatlakozol rá, amelyről tudjuk, hogy az összes tudást magában hordozza, tökéletesen érti és tudja, hogy mire van valóban szükség az optimális egészség és jóllét megteremtéséhez. A programozóként és holisztikus orvosként szerzett végzettségeimre és tapasztalataimra támaszkodva sikerült ezt az egészet leegyszerűsítenem a felhasználók számára.

Az életünkben előforduló fizikai, mentális és érzelmi problémák többségét azért tudjuk kezelni a Body Code-dal, mert a rendszer felismeri az elme, a test és a lélek szinte összes lehetséges egyensúlyvesztését. Ez egy olyan átfogó eszköz, amelyet minden korosztálynak segítséget tud nyújtani, az újszülöttektől az idősekig. És nem csak az egészség javára fordítható. Használható a kapcsolatok javítására vagy helyreállítására, a bőség útjában álló gátak feltárására és szívünk vágyainak megtalálásában. Még abban is segíthet, hogy leküzdjük az iskolai, otthoni, munkahelyi vagy sporteredményeket akadályozó blokkokat. A Body Code segítségével egyszerűen felszámolhatjuk a sikerhez vezető út akadályait.

Azoknak, akik elszántan vágynak a változásra, és hajlandóak erőfeszítéseket tenni, nemcsak a gondolataik és a létmódjuk fog megváltozni, hanem akár a jövőjük is. A Body Code segít nekik új jövőt teremteni – egy új valóságot, amelyben kevesebb a fájdalom, az elégedetlenség és az önszabotázs, és amelyben könnyebb valóra váltani az álmokat.

A Body Code története

Évekbe telt, míg szert tettem arra a tudásra, amellyel létre tudtam hozni a Body Code-ot a jelenlegi állapotában. Ahogy a kliensekkel való munka során szerzett tapasztalatok gyűltek, úgy nőtt az egészségről és a jóllétről való tudásom, lépésről lépésre. Gyermekkori betegségem és látványos gyógyulásom felébresztették bennem a vágyat, hogy segítsek másoknak, ahogy nekem is segítettek. Korán rájöttem, mi az, ami valóban lehetséges, függetlenül az akkori konvencionális tudástól.

Mielőtt kitaláltam volna, hogy orvos leszek, a főiskolán elvégeztem egy informatikusképzést. A számítógépes programozás lett az új, de a mai napig is engem szolgáló szenvedélyem. Csak viccből vettem fel az órát, de végül teljesen magával ragadott. A számítógépek megszólították a bennem bujkáló maximalistát. Ha egy programban hiba van, nem fog megfelelően futni, amíg nem javítjuk ki. A következő néhány évet teljes szívvel és lélekkel ennek a világnak szenteltem, és minden percét imádtam. Autodidakta módon lettem számítógépes programozó, és „Az informatikatanár” néven lettem szabadúszó. Akkor még csak nem is sejtettem, hogy ez a tudás miként hat majd a gyógyító énemre.

Egy időben úgy éreztem, az orvosi hivatás beteljesületlen álom marad. Sosem voltam különösebben jó matematikából, és megrettentem a gondolattól, hogy kémia- és fizikakurzusokat kell felvennem. Arra a következtetésre jutottam, hogy hagyom az orvosi pályát, és üzleti diplomát szerzek.

Hat hónapra voltam attól, hogy elkezdjem a Brigham Young Egyetem (Brigham Young University – BYU) MBA programját a Utah állambeli Provóban, amikor a feleségemmel, Jeannel Utahból Montanába utaztunk a kislányunkkal, Natalie-val, hogy meglátogassuk a szüleimet karácsonykor. A kandalló körül ültünk és beszélgettünk, egyszer csak apám megkérdezte, hogy érdekel-e még a kiropraktőrképzés. Azt mondta, szerinte ez egy nagyszerű pálya, és emlékeztetett arra, hogy mindig is a gyógytudományokkal akartam foglalkozni. Azt válaszoltam, hogy már döntöttem, üzletvitelből fogok mesterdiplomát szerezni, és egy nagyvállalatnál fogok elhelyezkedni. Szerettem számítógépekkel dolgozni, az üzleti folyamatokat tanulmányozni, és úgy éreztem, az MBA megszerzése remek karriert biztosítana számomra.

Azt mondta: „Nos, esetleg gondold át újra.” Egy pillanatnyi szünet után azt válaszoltam, hogy még egyszer átgondolom, és fontolóra veszem az ötletet. Nagyon tiszteltem az apámat. Bölcs volt, és komoly sikereket ért el az üzleti életben. Tudtam, hogy a szívén viseli a sorsomat. Mindig élvezte, hogy a saját főnöke lehet, és azt hiszem, úgy vélte, boldogabb lennék gyógyítóként a saját praxisomban, mintha valaki másnak dolgoznék. Apám rám gyakorolt hatása és javaslata miatt hirtelen sok mindent mérlegelnem kellett.

Válaszokat keresve

Ismerős az a helyzet, hogy mindent szépen kitaláltál, de hirtelen elbizonytalanodtál? Régi álmom, hogy a gyógyítással foglalkozzak, valahogyan újraéledt. Most két nagyon különböző jövővel kellett szembenéznem. Mindkettő nagyon jól jövedelmezőnek tűnt. Már nem voltam olyan biztos abban, melyik irányba is kellene navigálni az életemet. Gondolkodnom kellett. Fontosnak éreztem azonnal kitalálni, merre tovább.

Jeannel együtt végigvettük a két lehetőséget. Úgy döntöttünk, papírra vetjük a szempontokat, összeállítunk egy pró és kontra listát: az egyik oszlop az üzleti világé és a programozásé, a másik pedig a saját, gyógyító praxisé. Mindkét lista hosszú lett. Ez a módszer kevésnek bizonyult ahhoz, hogy megoldjuk a dilemmát. Mindkét lehetőség meggyőző volt. Éreztem a döntés súlyát: a karrierem és a családom jövője múlott rajta. De tényleg van jó és rossz válasz? Az egyik döntés valóban jobb, mint a másik? Képtelen voltam megmondani. Úgy éreztem, bármelyik utat is választom, jó életem lesz.

Mivel már fiatalon megtanultam, hogy van egy felsőbb erő, amire támaszkodhatok, úgy döntöttem, hogy most tényleg szükségem van a tőle jövő segítségre. Hiszem, hogy a felsőbb erő meghallgat minket, és segíteni akar. Ezért aznap este lefekvés előtt letérdeltem, és útmutatást kértem. Azt mondtam: „Mennyei Atyám, ha megtennéd értem, kérlek, segíts eldöntenem, melyik irányba menjek. Azt fogom tenni, amit szerinted tennem kell.” Úgy gondoltam, ha ezen múlik, tudatni fogja velem a válaszát.

Néhány órával később, mintha csak egy rég elfelejtett álomból ébredtem volna, az elmém tele lett olyan gondolatokkal, hogy milyen csodálatos dolog segíteni másoknak a természetes gyógyulásban, szolgálni az embereket, szolgálni Istent és a családot. Magamban ezt gondoltam: „Persze, ez így van. De szeretem a számítógépeket is, és az üzletet is, és…” Ezzel az utolsó gondolattal visszaaludtam. Később újra erre az élményre ébredtem, és ugyanazokat az érzéseket éreztem az egészséggel és az emberek természetes szolgálatával kapcsolatban, mint korábban. A sugallatot ismét a számítógépekről és az üzletről szóló észérvekkel ellensúlyoztam, és visszaaludtam. De ez az egész harmadszor is megismétlődött.

Ha most azt gondolnád, hogy egyértelmű választ kaptam, és hogy a felsőbb erő megpróbált kommunikálni velem, igazad lenne. Másnap sokat töprengtem az előző éjszaka élményein, de még mindig nem tudtam eldönteni, melyik utat válasszam. Azt hiszem, azt gondoltam, fel kell adnom a számítógépekkel való tevékenységeket, pedig imádtam összeszerelni és programozni őket. Akkor még nem sejtettem, hogy rengeteg időm lesz a számítógépek használatára, és hogy be tudom majd építeni őket jövőbeli gyógyítói gyakorlatomba.

A következő éjszaka megint úgy köszöntött rám, hogy térden álltam, és útmutatást kértem. Szinte hihetetlen, de ugyanazt éltem át ezen a második éjjelen. Megint háromszor ébredtem fel, de nagy különbség volt a három ébredés között. A hozzájuk kapcsolódó érzések egyre erősebbnek tűntek. Amikor harmadszor is felébredtem, az egész világ, az egész emberiség szolgálatával és gyógyításával kapcsolatos gondolatok elsöprő erővel fogalmazódtak meg. És abban a pillanatban meghallottam egy nagyon tiszta hangot, amely megszólított, és azt mondta: „Ez egy szent hívás.” Félreérthetetlen módon megkaptam a választ. Most már tudtam, melyik utat kell követnem, és többé nem is néztem vissza.

Sokat gondolkodtam ezen az élményen. Hiszem, hogy maga a létezésünk szent, ezért mindig, amikor segítünk valakinek abban, hogy jobban érezze magát, jobban működjön, hogy teljesebb életet élhessen, valami különlegeset teszünk. Hiszem, hogy mindannyiunknak van egy beteljesítendő sorsa és egy küldetése, amelyet teljesítenünk kell földi tartózkodásunk idején. A betegség megálljt parancsolhat az utunkon, és megakadályozhat abban, hogy azt az életet éljük, amit élhetnénk. Hiszem, hogy szent elhivatottság segíteni a betegeknek felépülni, hiszen életük meggyógyításának továbbgyűrűző hatása végtelen.

(Ha szeretnéd még jobban megismerni spirituális hitemet, látogass el a drbradleynelson.com/my-beliefs oldalra.)

Nyitott maradtam

Emlékszem, tizenhárom éves voltam, hanyatt feküdtem egy kezelőasztalon, és azok a holisztikus orvosok dolgoztak rajtam. Többször is mondtam nekik: „Amikor felnőtt leszek, azt akarom majd csinálni, amit ti csináltok.” A válaszuk mindig ugyanaz volt: „Nem, ne akard. Ha elmész valami természetgyógyászati iskolába, annyira megnevelnek, és annyira tele leszel a gyógyítással kapcsolatos berögzült elképzelésekkel, hogy képtelen leszel önállóan gondolkodni.” Ezek az emberek megmentették az életemet. Mindent elhittem, amit mondtak. Így amikor végül beiratkoztam a kiropraktőrképzésre, nagyon résen voltam. Mindent megkérdőjeleztem, amit úgy tanítottak, hogy ez vagy az a „legjobb módszer”. Próbáltam teljesen nyitott maradni minden működőképesnek tűnő alternatívára. Mindig újabb és újabb utakat kerestem.

A legjobban az tetszett, hogy megértettem az emberi test összes apró bonyolult részletét – az automatikus működését, és hogy mit miért tesz, hogy pillanatról pillanatra életben tartson minket.

Az egyik legelképesztőbb dolog, amire emlékszem, hogy azt tanultam, hogy sok válaszreakciónk vezetékeken keresztül kódolódik. Ha például kinyújtjuk a kezünket, és megérintünk egy forró tűzhelyet, a fájdalomüzenet az idegeken keresztül eljut az agyba, és a karunk izmai szinte azonnal reagálnak. Ennek az az eredménye, hogy mielőtt még a tudatos tudatunkba jutna, hogy megégetjük magunkat, máris elhúzzuk a kezünket a tűzhelytől.

Igen részletesen megismertem az idegrendszert. Az osztálytársaimmal hónapokat töltöttünk emberi holttestek boncolásával, mert valóban így lehet a legjobban megtanulni az anatómiát. Megtanultam, hogy az elmozdult csigolyák hogyan irritálhatják vagy nyomhatják az ideggyököket, amely a gerincvelőből kilépve tartanak a rendeltetési helyük felé. Többféle eljárást tanultam a csigolyák visszaigazítására, vannak közöttük nagyobb erőkifejtést igénylők és finomabbak is. Egyre jobban értékeltem az emberi test összetettségét, és azt, hogy minden olyan összehangoltan és gyönyörűen működik.

Abban a szerencsés helyzetben voltam, hogy a kiropraktikai főiskolára a két testvéremmel és a két sógorommal, valamint sok csodálatos és jópofa emberrel együtt járhattam, akik még élvezetesebbé tették a tanulást. Emlékszem, ott ültem az órákon, és az oktatóktól olyanokat hallottam, hogy „az emberi agy a legerősebb számítógép az ismert univerzumban”. Ez a gondolat lenyűgözött. Eltűnődtem: „Lesz-e valaha olyan technológia, amellyel hozzáférhetünk az emberi számítógéphez, és válaszokat kaphatunk tőle?” Így lehetne a legnagyobb bizonyságot szerezni arról, mi történik valójában a testben.

Akkoriban még mit sem sejtettem arról, hogy karrierem hátralévő részét pontosan ezzel fogom tölteni, a tudat alatti elmére való rácsatlakozással – a mindannyiunkban ott lévő belső számítógéphez való hozzáféréssel –, hogy kiderítsem, a betegeimnél mi billen ki az egyensúlyából, és mi okozza a problémákat.

Azután is nyitott maradtam minden új megközelítésre és minden, a betegeken segítő gyógyítási lehetőségre, miután beindítottam a magánpraxisomat. Nem foglalkoztam azzal, hogy az adott módszerre vagy technikára a nyugati orvoslás vagy bárki más rossz szemmel nézett-e, vagy sem.

Kértem és megadatott

Személyes tapasztalatból jöttem rá, hogy a fentről érkező segítség elérhető. Már magánpraxisom kezdeti időszakában kialakult az a szokásom, hogy kérjek. Mielőtt elkezdtem volna foglalkozni a klienssel, egy pillanatra az ég felé irányítottam a gondolataimat, és segítséget kértem. Ez egy teljesen magánjellegű, személyes cselekedet volt, amely csak néhány másodpercet vett igénybe. Hittem abban, hogy fontos megkérni ezt a segítséget.

Tudom, hogy a régi „kérjetek és megadatik” mondás igaz. Megesik, hogy a csendes kérésemre adott válaszként hirtelen információk árasztják el az elmémet arról, amire a kliensnek szüksége van. Előfordult, hogy a letöltésekkel érkező információk teljesen más megközelítést sugalltak, mint amit eredetileg elképzeltem vagy számításba vettem. Izgalmas volt, és éreztem, hogy támogatást és útmutatást kapok a tanultak alkalmazásához.

Nem foglalkoztam azzal, hogy a kezelések mások-e, mint amit a többi orvos alkalmazott, vagy hogy a módszereim kissé szokatlannak tűnnek. Érdekes módon, ahogy nőtt a tudásom, a dolgok valójában egyre kevésbé voltak bonyolultak. A kezelések egyszerűbbé és gyorsabbá váltak. A testtel kapcsolatos, egymással össze nem függő ismeretek végül úgy kezdtek egymáshoz illeszkedni, mint egy bonyolult kirakós darabjai. Minél többet tanultam, annál egyszerűbbé vált az egész.

Megértettem a test különböző részei közötti ok-okozati összefüggéseket, és hogy miként hatnak egymásra energetikailag. Minden egyes új megértéssel láttam, milyen összetett, lenyűgöző és gyönyörű a test, és milyen egyszerű megtalálni a blokkokat, amelyek megakadályozzák, hogy a test a küldetésének megfelelően működjön.

Csakhamar nőni kezdett a praxisom, úgy tűnt, ahogy gazdagodik a tudásom és az eszköztáram, egyre összetettebb eseteket vonzok.

A praxisom utolsó tíz évében a legtöbb kliensem a nyugati orvoslás által gyógyíthatatlannak tartott, krónikus betegségben szenvedett. Ennek ellenére a legtöbbjük még mindig reménykedett a gyógyulásban.

A hit hat a gyógyulásra

Néhány kliensem mélyen legbelül elhitte, amit mondtak neki – hogy soha nem fog meggyógyulni. Azt tapasztaltam, hogy ha valakinek a meggyőződésévé vált, hogy nem tud meggyógyulni, maga a hitetlenség állt a gyógyulás útjába. A gondolat energia. A hit befolyásolja az eredményt. Velük nehezebb volt dolgozni, mert a gyógyulásban való hitük felépítésében is segítenem kellett. A hit része magának a gyógyulási folyamatnak. Fontos, hogy meg akarjunk gyógyulni, és higgyünk abban, hogy a felépülés és a gyógyulás lehetséges.

Mindig mondom a betegeimnek: „Én nem betegségeket kezelek. Nem állítom, hogy betegségeket gyógyítok, de úgy gondolom, hogy a tüneteidet a szervezetedben kialakult egyensúlyzavarok okozzák. Az egyensúlyzavarok akadályozzák a szervezet öngyógyító képességét, de ha kellően sokat megtalálunk és megszüntetünk, a tested alkalmasabbá válik arra, hogy meggyógyítsa magát, és talán a tüneteid is elmúlnak.” És el is múltak. Ezekben az években az Egyesült Államok és Kanada minden részéből érkeztek hozzám komoly panaszokkal küzdő betegek. Túlnyomó többségük meggyógyult, és sokszor igen gyorsan.

Az én hozzáállásom drasztikusan más volt, mint a nyugati orvosi gyakorlat. Ahelyett, hogy megpróbáltam volna elnyomni a klienseim tüneteit, a tünetek kiváltó okait igyekeztem kezelni.

Sokféle különböző betegséggel és állapottal dolgoztam már, és azt tapasztaltam, hogy mindnek van valamilyen kiváltó oka. Ha ezeket kezeljük, a szervezet természetes öngyógyító képességei is hozzájárulnak a gyógyuláshoz.

A tünetek a „motorhibajelző” lámpák

Amikor az autód műszerfalán felvillan a „motorhibajelző” lámpa, valószínűleg fogalmad sincs, hogy miért, de tudod, azt jelzi, hogy valami törődést fog igényelni – méghozzá a közeljövőben. Tekintsd a tüneteidet egyfajta „hibaüzenet” lámpákra, amelyek arra figyelmeztetnek, hogy valami nincs rendben a szervezetedben.